Beluský, Martin, poslanec NR SR (2022-06-15):
Už poslednýkrát, pán podpredseda, ešte raz ďakujem za slovo. Vážené panie poslankyne, páni poslanci, ako som povedal v úvode, cieľom tohto návrhu je umožniť profesionálnym vojakom aj vojakom v aktívnej zálohe odoprieť vojenskú službu mimo územia Slovenskej republiky. Ústava Slovenskej republiky v preambule deklaruje záujem Slovenskej republiky o trvalú mierovú spoluprácu s ostatnými demokratickými štátmi a v čl. 1 ods. 2 skutočnosť, že Slovenská republika uznáva a dodržiava všeobecné pravidlá medzinárodného práva a medzinárodné zmluvy, ktorými je viazaná, a aj svoje ďalšie medzinárodné záväzky. Z toho dôvodu je v zmysle Ústavy Slovenskej republiky nemysliteľné, aby sa Slovenská republika podieľala na akejkoľvek útočnej vojne či inej forme vojenskej agresie voči iným suverénnym štátom. Zároveň platí, že nie je v záujme Slovenskej republiky, aby sa zúčastňovala ani vojen, ani ozbrojených konfliktov tretích strán. Naopak zapojenie sa do takýchto konfliktov môže zásadným spôsobom ohroziť zvrchovanosť a územnú celistvosť Slovenskej republiky a bezpečnosť a prosperitu ich občanov a obyvateľov. Jedinou legitímnou čestnou a správnou formou výkonu vojenskej služby v záujme Slovenskej republiky je preto vojenská služba vykonávaná výlučne s cieľom obrany Slovenskej republiky, teda služba vykonávaná na území Slovenskej republiky. Žiaľ, súčasná a zahraničná vojenská politika vlády Slovenskej republiky je nastavená tak, že uprednostňuje cudzie záujmy pred domácimi záujmami Slovenskej republiky. V dôsledku toho hrozí, že vláda Slovenskej republiky zatiahne Slovensko do cudzej vojny tretích strán. Vojaci súčasných ozbrojených síl Slovenskej republiky, ale v prípade mobilizácie aj všetci vojaci mimoriadnej služby, teda aj bežní občania Slovenskej republiky podliehajúci brannej povinnosti tak budú musieť namiesto obrany Slovenska bojovať v zahraničí za cudzie neslovenské záujmy. Z tohto dôvodu je potrebné, aby mali všetci vojaci ozbrojených síl Slovenskej republiky vrátane všetkých občanov Slovenskej republiky povolaných do vojenskej služby v prípade mobilizácie plné právo slobodne sa rozhodnúť, či sa chcú zúčastňovať takýchto ozbrojených konfliktov vedených mimo územia Slovenskej republiky, a teda či chcú nasadzovať svoje životy v zahraničí, teda nie pri obrane vlasti alebo pri obrane záujmov iných štátov. Podľa súčasného znenia zákona č. 281/2015 Z. z. o štátnej službe profesionálnych vojakov a o zmene a doplnení niektorých zákonov, ktorý sa primárne vzťahuje na službu, služobnú disciplínu vojakov v aktívnej zálohe a vojakov mimoriadnej služby, však vojak nemá právo odoprieť splnenie vojenského rozkazu, nariadenia, príkazu alebo pokynu, podľa ktorého by musel vykonať, vykonávať službu mimo územia Slovenskej republiky. V prípade ak by tak urobil, dopustil by sa disciplinárneho previnenia či dokonca trestného činu neuposlúchnutia rozkazu podľa § 393 Trestného zákona. Navrhujeme preto novelizáciu uvedeného zákona tak, aby mali profesionálni vojaci, vojaci v aktívnej zálohe, ako aj vojaci neverejnej služby legálne právo odoprieť splnenie vojenského rozkazu, nariadenia, príkazu alebo pokynu veliteľa na výkon štátnej služby, ešte raz zdôrazňujem, len v prípade, že sa to má konať mimo územia Slovenskej republiky alebo smerujúci k takémuto výkonu štátnej služby. Ďakujem pekne za pozornosť, skončil som.